'Zuma wil na Rusland vlug' – Mashaba | Maroela Media
'Zuma wil na Rusland vlug' – Mashaba
Herman Mashaba, hoof van Action SA en voormalige DA-burgemeester in Johannesburg, is vas oortuig dat oudpres. Jacob Zuma binnekort na Rusland gaan vlug.
In 'n verklaring Saterdag vra Mashaba die Suid-Afrikaanse regering om te reageer op bewerings dat Zuma gereedmaak om die land te verlaat in 'n poging om aanspreeklikheid vir sy rol in staatskaping te ontduik.
Die Konstitusionele Hof het Donderdag beslis dat oudpres. Jacob Zuma voor die Zondo-kommissie van ondersoek oor staatskaping móét verskyn. Zuma word ook verplig om getuienis voor die kommissie te lewer en het geen reg om voor die kommissie te swyg mits hy nie kan bewys dat sy antwoord op die kommissie se vrae selfbeskuldigend is nie.
Volgens Mashaba het hy van "verskeie bronne" verneem dat Zuma op pad is Rusland toe. "ActionSA doen 'n beroep op pres. Cyril Ramaphosa en die Suid-Afrikaanse regering om onmiddellik Zuma se paspoort in beslag te neem as 'n voorsorgmaatreël om te verseker dat hy aan sy verantwoordelikheid teenoor die Zondo-kommissie voldoen en te verhoed dat die Konstitusionele Hof se uitspraak nietig gemaak word."
Herman Mashaba. (Foto: ANA)
Mashaba sê Zuma het reeds bewys dat hy die kommissie van ondersoek na staatskaping met minagting bejeën en het 'n lang geskiedenis van regstaktieke om te verhoed dat hy in 'n hof verantwoordbaar gehou word.
Die 78-jarige Zuma speel sedert 2018 kat en muis met die kommissie wat op die been gebring is om die plundery van staatskoffers tydens sy nege jaar lange bewind te ondersoek.
Edward Muziwoxolo Zuma, Zuma se oudste seun, het bewerings dat hy op pad is na Rusland, aan Times Live ontken. Volgens Edward word bewerings op sosiale media versprei wat daarop neerkom dat Zuma Maandag na Moskou in Rusland vertrek om mediese behandeling vir Covid-19 te ontvang. Volgens dié bewerings sal hy tot die einde van Maart in Rusland aanbly. Edward het wel daarop gesinspeel dat sy pa se gesondheid nie watwonders is nie.
Mashaba sê indien Zuma wel die land verlaat, sal sy reisuitgawes betaal word met die voordele wat hy steeds vanaf die Suid-Afrikaanse belastingbetaler ontvang. "Dit sou dui op 'n sameswering om Zuma te help om sy verantwoordelikhede aan die kommissie te ontduik. Sou dit gebeur, sal ActionSA 'n ondersoek begin om vas te stel wie hiervoor toestemming gegee en watter regeringsbeamptes Zuma gehelp het om te vlug."
Herman Mashaba In die nuus Jacob Zuma
Meer reën vir dié provinsies voorspel
Jongste vuurwapen­amnestie­tydperk 'misluk'
As die regering dit toelaat word dit deur hulle beplan.As Zuma moet getuig sluit hulle die hele lot toe
HOEKOM is sy paspoort nie al lankal ingetrek nie?
as die "bishop" en sy vrou uit die land is sonder dat "iemand iets geweet het" wat is dit vir skelm zumpie om pad te gee
zuma het 'n groot hok laat bou by nkandla, vat dit, verkoop dit, verbrand dit, tap net eers die bad met water vir brande, leeg
O, ja, nê! Hoekom is sy rekenninge nie ook al gevries nie? En wanneer het hy die virus gekry? Sover ek weet mag jy nie reis as jy die virus onder lede het nie en moet jy in kwarantyn wees! Of geld dit net vir die res van die wêreld en nie vir hom nie? En hoekom kan hy nie van staatshospitale gebruik maak of van enige van ons mediese dienste nie? Wat hom hom beter as enige ander burger van hierdie land? Soos hulle sê, waar daar 'n rokie is, moet daar' n vuurtjie wees. Sluit hom toe en… Lees meer »